La Policia Local de Manresa ha detingut un jove, de 17 anys, acusat d'un delicte de maltractaments en l'àmbit de la llar. Els fets han tingut lloc aquesta matinada, cap a quarts de dues, quan una patrulla que circulava per la Muralla de Sant Domènec de Manresa va observar un grup de persones que cridaven i que, en acostar-se els agents, van informar a la patrulla que un d'ells acabava d'agredir una dona, també present entre el grup, i que la resta intentaven evitar que seguís agredint-la. Segons fonts policials, el presumpte agressor, tot i la presència dels agents, seguia cridant i amenaçant de mort la dona, una manresana de 28 anys. L'home va reconèixer que l'havia agredit perquè, segons va dir, li havia faltat el respecte. A més de prendre declaracions als testimonis, els agents van observar lesions evidents i recents en la dona, motiu pel qual van detenir el presumpte agressor.

Summary: La Policia Local de Manresa deté un jove de 17 anys acusat d'agredir la seva parella


PortAventura World ha arrencat la temporada 2018 amb molt bones perspectives i ja dona per fet que superarà els cinc milions de visitants, un rècord absolut. Segons el seu director general, Fernando Aldecoa, la situació política a Catalunya “no està tenint impacte” al resort. Enguany el complex va obrir portes el 23 de març i, des d’aleshores, està vivint un dels millors inicis de temporada amb un 16% més de visites. De fet, la Setmana Santa va ser la millor de la història en un mes de març, i per Halloween i Nadal també es van batre rècords. Els visitants espanyols han repuntat d’un 9%, i els mercats francès, britànic i rus també registren creixements destacats. En el seu segon any, Ferrari Land ha rebut 170.000 visites en poc més d’un mes, un 60% més que en el mateix període del 2017. Aquest dimarts l’àrea dedicada a l’escuderia italiana ha presentat cinc noves atraccions infantils que han suposat una inversió de 5 MEUR. Enguany el resort no comptarà amb cap muntatge del Cirque du Soleil perquè PortAventura aposta per potenciar altres espectacles, però en tornarà a acollir en el futur. L’any 2019 el parc invertirà 40 MEUR en un nou hotel de 150 habitacions al Far West i una atracció tipus ‘Dark ride’ a la zona de SèsamAventura. “Ferrari Land ha aconseguit ser una palanca dinamitzadora de tot el resort”. Així s’ha expressat aquest dimarts el director general de PortAventura, Fernando Aldecoa, en una trobada amb la premsa per analitzar l’inici de la present temporada. Segons Aldecoa, a més de posicionar el complex temàtic de la Costa Daurada com “un resort únic a Europa”, Ferrari Land està fent que els visitants -el 52% dels quals són internacionals- allarguin la seva estada. De retruc, l’ocupació hotelera i la celebració d’esdeveniments han crescut d’un 27 i un 13%, respectivament.  Amb dades entre el 23 de març i finals d’abril, Ferrari Land va rebre 170.000 visitants, un 60% més que en els compassos inicials del 2017 -l’any de la inauguració-. La companyia té l’exclusivitat de la marca Ferrari a Europa i Rússia, i davant d’aquest “èxit”, hi continua invertint per millorar les prestacions als visitants -en un 80% amb un perfil familiar-. Aquest dimarts s’ha inaugurat oficialment una nova àrea infantil a Ferrari Land que ha costat 5 MEUR i que emula alguns dels principals atractius del parc per al públic adult. Les novetats són ‘Junior Red Force’, ‘Kids’ Tower’, ‘Crazy Pistons’, ‘Champions Race’ i ‘Flying Race’. El projecte inicial va costar 100 MEUR.  Objectiu: trencar la barrera dels 5 milions de visitants Segons la companyia, l’impuls de Ferrari Land ha donat embranzida al conjunt del resort, que continua tenint PortAventura com el principal atractiu. La temporada 2017 es va tancar amb 4,7 milions de visitants, un 19% més, i enguany es preveu que se superin els cinc milions de clients. En l’àmbit de congressos, convencions i esdeveniments corporatius es preveu un increment del 10% -l’any passat se’n van fer 259 amb un total de 69.000 persones-.  La tendència a l’alça ja s’ha notat amb un 16% més de visitants en aquest inici de temporada, que es va notar la millor Setmana Santa de la història “en un mes de març”. El mercat espanyol ha crescut d’un 9% i el francès fins a un 35%, amb una recuperació dels visitants britànics i russos. “Atribuïm aquest creixement a la inversió i a la innovació continuades en els nostres parcs i hotels, i estem convençuts que la tendència es mantindrà a l’estiu”, ha assenyalat Aldecoa. Preguntat per possibles afectacions arran de la situació política a Catalunya, Aldecoa ha assegurat que PortAventura no ha notat “cap impacte”. De fet, segons ha puntualitzat, durant els mesos d’octubre i novembre -coincidint amb l’1-O- la campanya de Halloween va batre rècord absolut de xifres i la de Nadal també va ser la millor de la història del parc.  Noves inversions per valor de 40 MEUR De cara a l’any vinent, PortAventura preveu invertir 25 MEUR en un nou hotel a la zona del Far West. El nou establiment tindrà 150 habitacions i una categoria de quatre estrelles superior, i pretén reforçar l’oferta actual de cinc hotels i 2.100 habitacions. L’any passat, PortAventura va assolir una ocupació rècord amb 1,1 milions de pernoctacions, amb la qual cosa un de cada tres visitants del complex s’allotja en algun dels seus hotels. A més, una de les apostes per la temporada que va serà una nova atracció a SèsamAventura que suposarà una inversió de 15 MEUR. Tot i que encara se’n desconeixen els detalls, PortAventura ha confirmat que serà la primera ‘Dark ride’ del complex, que en podran gaudir tots els membres de la família i que estarà protagonitzada pels famosos personatges de ‘Sesame Street’.  Els atletes dels Jocs Mediterranis es repartiran en tres hotels D’altra banda, els hotels PortAventura, El Paso i Caribe conformaran la “vila olímpica” dels atletes que participaran als Jocs Mediterranis de Tarragona 2018, del 22 de juny a l’1 de juliol. La capacitat serà d’unes 4.500 persones en un total de 1.500 habitacions. Aquests tres establiments estaran oberts en exclusiva per a la família mediterrània i estaran “acordonats” i protegits d’acord al pla de seguretat dels Jocs. El Centre de Convencions s’utilitzarà com a edifici de serveis. Això farà que l’hotel Gold River i la Mansión de Lucy siguin els únics obert al públic. “Està tot preparat, planificat i organitzat, i estem convençuts que serà un èxit de participació”, ha afirmat Aldecoa.  El Cirque du Soleil no actuarà enguany L’emblemàtica carpa de la companyia canadenca Cirque du Soleil no s’instal·larà aquest estiu a PortAventura, malgrat que ambdues empreses tenen signat un contracte per cinc anys. La col·laboració es va iniciar l'any 2014, amb 'Kooza', i va continuar amb 'Amaluna', l'estiu del 2015. El 2016 va haver-hi un any d’impàs perquè la companyia circense no va oferir cap nou espectacle. L’any passat es va representar ‘Varekai’ a PortAventura.  De cara a aquest 2018, la companyia aposta per reforçar els espectacles pensats amb motiu del 20è aniversari de Woody Woodpecker i la incorporació de personatges de Tadeu Jones. Segons Aldecoa, el conveni no exigeix que les representacions s’hagin de fer en anys consecutius, per la qual cosa és probable que el Cirque du Soleil torni a actuar al parc el 2019.

Summary: Ferrari Land arrenca temporada amb un 60% més de visites i preveu impulsar PortAventura als més de 5 milions de clients


El president de Ciutadans, Albert Rivera, ha defensat aquest divendres des de Manresa la Guàrdia Civil. "Jo vull un país on els que defensen la democràcia tinguin premi i aquells que se la carreguen tinguin càstig", ha dit després de reunir-se amb associacions d'aquest cos policial que representen, ha dit, "la llibertat i la democràcia". Rivera els ha volgut transmetre el seu suport per "l'assetjament" que van patir, ha afegit, a la caserna d'aquest municipi al setembre i els ha qualificat "d'herois". A la reunió també han assistit la portaveu de Cs, Inés Arrimadas, i el portaveu de Ciutadans al Parlament, Carlos Carrizosa, entre d'altres. Rivera ha volgut enviat un missatge des de Manresa als independentistes que volen "fer fora", ha dit, la Guàrdia Civil "per imposar els seus símbols separatistes". "Tinc una mala noticia per a ells i és que Ciutadans és qui més a crescut" a les eleccions generals, ha recordat. També ha insistit que tant la policia espanyola com la Guàrdia Civil han de cobrar el mateix que els Mossos d'Esquadra i s'ha compromès a dur una llei al Congrés per aconseguir-ho.  Finalment, ha aprofitat l'acte a Manresa per demanar el vot per la "llibertat" i la "igualtat". Ha dit que cal que els ciutadans constitucionalistes votin perquè cal enviar dos missatges. El primer, als independentistes: que Cs creixerà al ajuntaments i el segon a Sánchez: que seran la seva oposició després de la "desfeta" del PP. "Agafeu la papereta taronja i dieu sí a Catalunya, a Espanya i a Europa i no a pujar impostos a classes mitjanes i a aquells que volen trencar Espanya", ha conclòs.

Summary: Rivera: "Jo vull un país on els que defensen la democràcia tinguin premi i aquells que se la carreguen tinguin càstig"


El foc es podria haver originat en una torreta elèctrica ACN Esplugues de Llobregat.-Els Bombers de la Generalitat i els Bombers de Barcelona treballen aquest dilluns en un incendi forestal a Esplugues de Llobregat, que s’ha declarat poc abans de dos quarts de quatre de la tarda entre els carrers Bartomeu Bermejo i el carrer Vergós. Posteriorment, les flames han començat a avançar cap a la zona de Sant Pere Màrtir i els bombers estan pendents de veure el seu comportament. Les flames es podrien haver originat en una torreta elèctrica, a l’espera que els Agents Rurals en determinin l’origen exacte. D’altra banda, no consta que s’hagi hagut de desallotjar cap habitant pròxim a la zona. Els Bombers de la Generalitat hi treballen amb vuit mitjans aeris i 12 dotacions terrestres, mentre que els Bombers de Barcelona hi ha desplaçat quatre vehicles. Per la seva banda, Protecció Civil ha rebut més de 300 trucades al telèfon d’emergències 112 alertant d’aquest incendi, que ha aixecat una columna ben visible des de diferents punts de Barcelona.

Summary: Els Bombers treballen en un incendi forestal a Esplugues de Llobregat


La presidenta del Comitè de Drets i Garanties del PP, Andrea Levy, ha acusat el president del govern espanyol, Pedro Sánchez, d'utilitzar la ciutadania de Madrid com a "ostatge" per enderrocar el govern de la seva presidenta autonòmica, Isabel Díaz Ayuso. Així s'ha pronunciat aquest dissabte en el marc d'una visita al centre de la localitat, on ha aprofitat per carregar també contra el ministre de Sanitat, Salvador Illa, qui considera que està utilitzant el Consell de Ministres per fer "campanya electoral". Levy ha felicitat els habitants de la capital espanyola -on ja està en marxa l'estat d'alarma a causa de la covid-19- pel seu comportament "exemplar" davant d'unes mesures que considera "injustes" i "arbitràries". Segons la dirigent del PP, des de la Comunitat de Madrid ja s'havien pres unes mesures que havien aconseguit "reduir els contagis" i "treure pressió" a les Unitats de Cures Intensives (UCI). Així doncs, troba que l'executiu espanyol ha tirat endavant unes mesures "arbitràries" i "unilaterals". Levy creu que Sánchez està intentant desviar l'atenció de la seva "nul·la" gestió de la pandèmia i tapar la petició d'imputació del seu vicepresident i líder de Podem, Pablo Iglesias, pel cas 'Dina'. "Si Sánchez opta per fer partidisme i electoralisme, que faci un míting del PSOE", ha conclòs.

Summary: Levy acusa Sánchez de voler enderrocar el govern d'Ayuso: "Està utilitzant la ciutadania de Madrid d'ostatge"


Després d’un any llarg d’experiències fraternals i solidàries a Melilla, el Senegal, Palestina i els camps de refugiats grecs, Txarango explica el seu nou disc com un “quadern de viatge”. Amb l’afany de socialitzar aquestes vivències i revertir la projecció del grup en causes que “els representen”, donaran la meitat dels drets que generin les cançons d’‘El cor de la terra’ (Discmedi) a 14 col·lectius i entitats, des de Stop Mare Mortum fins a l’Obra Social de la PAH. “Són gent que fan el que nosaltres faríem si no ens dediquéssim a la música”, argumenta el cantant, Alguer Miquel, entrevistat per l’ACN. La iniciativa il·lustra el tarannà militant d’aquest grup de persones, més interessades a “polititzar les accions” que les lletres d'unes cançons on segueixen aplicant “el llenguatge de l’alegria i la dignitat”. El nou disc estarà disponible en descàrrega gratuïta al seu web –una altra costum del grup- el diumenge 26 de març, i a les botigues el 31 de març. Abans, del dia 20 al 26 de març, Txarango farà públiques dues cançons al dia i les acompanyarà amb informació de les entitats a les quals estan dedicades i que rebran els diners que generi la seva venda o reproducció. I avui mateix, el grup anticipa el primer clip del nou disc, 'Una lluna a l'aigua'.  Cada cop més conscient de l’impacte que genera la seva música, la banda aprofita aquest poder per difondre iniciatives solidàries i l’activitat d’entitats socials amb les quals ha treballat o que simplement “els representen”. “Som un grup que no s’ha basat en la politització de les lletres i que hem fet temes universals que et permeten arribar a molta gent; el que polititzem són les accions”, exposa el rostre i la veu més conegudes de Txarango, Alguer Miquel, a l’ACN. És per això, i també per les múltiples col·laboracions que suma el disc (entre les quals destaca la participació de Manu Chao, Pau Donés o els australians The Cat Empire), que defensen ‘El cor de la terra’ com el seu disc més “col·lectiu”. “És ‘cor’ pel cor de l’Àfrica, d’allà on venim, però també en el sentit ‘coral”, expliquen.  Es van passar un any viatjant, primer al Senegal (per conèixer el Centre Cultural de Caparan que apadrinen), després a Melilla, Palestina i a Grècia, als camps de refugiats. D’aquestes experiències n’han après molt, diuen, i també s’han convençut de la virtut del seu activisme cultural. “El gran aprenentatge d’aquest any ha estat descobrir el tipus de llenguatge que representa la música. L’alegria, la dignitat... veure que allò que fèiem també salvava vides era una sensació brutal”, sosté apassionadament Miquel tot recordant el seu pas pel camp de refugiats d'Idomeni.  És en aquest sentit que el grup defensa l’optimisme i la positivitat que transmeten la seva música i lletres, tot i que parlin de realitats sovint molt dures i injustes. “Al final parlem de la fe. En aquests viatges hem vist grans actes de fe en les persones i en la humanitat, actes de dignitat, i ens hi hem agafat per no acabar malalts del cap”, admet també el músic.    No és nou, de fet, que Txarango parli d’un món ple d’injustícies i patiment, però sempre des de l’esperança i sense un llenguatge explícitament reivindicatiu. Alguer Miquel insisteix: “És molt fàcil quan tens un micròfon comunicar una mirada sobre el món”, diu, però és més important “ser” que “dir”.  En aquest sentit, Txarango afirmen estar transitant per un “camí profund” de coherència amb la pròpia activitat del grup. A tall d’exemple, s’acaben de constituït en cooperativa de treball, i també s’han deixat la pell –asseguren- per aconseguir que totes les samarretes promocionals del grup (no són poques) es fabriquin a Catalunya i no a un taller infrahumà de Bangla Desh. Això, és clar, més enllà de ser un grup que ha fet del diàleg i l’activisme intercultural, la cooperació, i quan cal, la denúncia, un tret distintiu. Els membres de Txarango sempre han viscut i entès la seva participació al grup com un “projecte de vida” i de creixement personal. I avui el projecte sembla tan consolidat –i diversificat, per exemple, amb el Festival Clòwnia- que és gairebé com si hagués de transcendir els seus membres.  Al respecte, Miquel no descarta cap opció: “Mai se sap què passarà, però potser quan nosaltres ja no en tinguem ganes hi haurà algú altre”, i augura, “potser a Txarango d’aquí a deu anys no hi som cap dels d’ara, però sí algú altre que hi ha connectat i segueix aquest camí”.  Sigui com sigui el cantant reconeix que, per primera vegada, el nou disc inclou una mirada retrospectiva sobre la història del grup. “El primer disc era una mirada a l’horitzó, a aquell llarg viatge que plantejàvem”. Ara, diu, “hem generat una identitat com a grup que ens situa, i això és nou”.  Una mirada enrere que té “un punt de nostàlgia”, admet, però que tenen l’orgull de compartir amb els milers de seguidors del grup. I encara amb més satisfacció, Alguer celebra que Txarango, “al final”, han acabat construint un projecte molt semblant a allò que imaginaven que volien fer, “i en un camp certament difícil com el de la música”.

Summary: Txarango: “És important polititzar els fets i no només el discurs”


Un motorista ha mort aquest diumenge en un accident a l'N-260 a Pont de Bar, a l'Alt Urgell, després de xocar frontalment contra un turisme, segons ha informat Trànsit. La víctima és M.C.F, de 42 anys i veí de Navarcles. El conductor del cotxe ha resultat il·lès. L'accident ha estat al punt quilomètric 208,5 de l'N-260, i els Mossos han rebut l'avís a les 11.14 hores. Les causes de la col·lisió s'estan investigant. Amb aquesta víctima, són 53 les persones que han mort en un accident de trànsit aquest any a la xarxa viària interurbana catalana. (S'actualitza amb noves informacions sobre la víctima i la circulació viària) Arran de la incidència, s'han activat tres patrulles dels Mossos, dues dotacions dels Bombers i un helicòpter medicalitzat, així com dues unitats del Sistema d'Emergències Mèdiques (SEM). La carretera ha quedat totalment tallada fins a les dues del migdia, quan s'ha pogut obrir un carril i s'ha habilitat pas alternatiu. La circulació ha quedat normalitzada a tres quarts de tres.

Summary: ACTUALIZACIÓ:Un motorista mor en un accident a l'N-260 a Pont de Bar, a l'Alt Urgell


La plataforma Trens Dignes de les Terres de l'Ebre i el Priorat ha fet una valoració agredolça dels darrers anuncis sobre la mobilitat ferroviària entre l'Ebre i Barcelona. Quan encara s'estava celebrant la posada en marxa, al novembre, de quatre serveis d'Euromed des de l'estació de l'Aldea, Trens Dignes ha conegut la decisió d'incloure una mitjana de 8 minuts en els horaris oficials dels trens de la línia de Rodalies R16. L'acceptació per part de la Generalitat d'aquesta modificació no ha agradat la plataforma que ho ha qualificat de "concessió" i "d'acceptació d'una debilitat davant Adif i Renfe". Per a la plataforma aquesta reprogramació només servirà per evitar que els retards que s'acumulen no superin els 15 minuts a partir dels quals Renfe ha de fer la devolució del preu del bitllet. "Els 8 minuts de mitjana cobreixen el fet que se seguiran anant amb retard però no hauran de tornar diners", ha denunciat el portaveu de Trens Dignes, Josep Casadó.  La Plataforma Trens Dignes ha tornat a valorat molt positivament la previsió de posar en marxa quatre serveis per sentit de l'Euromed al mes de novembre com també ha celebrat el nou tren anunciat entre Tortosa i  Barcelona, que sortirà a les 20.58 hores de la capital ebrenca, a partir del setembre. "Està bé que passi, que es posi en marxa. Per tant, en certa manera, estem agraïts que es donin, encara que sigui per la porta del darrera, a les reclamacions de fa 20 anys", ha assenyalat el portaveu de Trens Dignes, Josep Casadó.  En canvi, no ha agradat gens l'ampliació del temps dels trajectes que es posarà en marxa el 5 d'agost entre les Terres de l'Ebre i la capital catalana. "Això, encara que sigui fruit d'una negociació, és una concessió i una acceptació d'una debilitat enfront Adif i Renfe", ha criticat Casadó. "No ho podem admetre. Nosaltres enteníem que s'havien de mantenir els horaris anteriors. Els 8 minuts de mitjana cobreixen que se segueixi anant amb retard però no hauran de tornar els diners", ha afegit.  Tenint en compte que només durant el mes de juny passat, 8.000 usuaris van reclamar la devolució el preu dels bitllets pels retards acumulats en aquesta línia R16 de Rodalies, l'oficialització dels retards en els horaris evitarà aquestes indemnitzacions a Renfe, que només està obligat a tornar els diners quan se superen els 15 minuts de retard i sempre que aquest sigui degut a causes pròpies de la concessionària del servei.   "Aquesta és una situació de donar algunes bones noticies o mitges bones noticies. El nou tren està bé però l'Euromed és un pegot, un arranjament. En canvi, tenim el problema que durant molt temps tindrem increments de temps per anar a Barcelona sense compensació", ha lamentat el portaveu de Trens Dignes. Per a Casadó, amb la reprogramació dels trens es perdrà "la pressió" existent pels nivells d'impuntualitat que ha atribuït "a la falta d'inversions d'Adif" però també a "la falta de pressió del Govern". De fet, la plataforma ha recriminat a la Generalitat que no hagi materialitzat la denúncia anunciada fa unes setmanes contra Renfe i Adif. "La situació a les dues línies –l'R15 i l'R16- segueix sent igual d'horrorosa i hi falta inversió. Seguirem lluitant i pressionant", ha recordat el portaveu de l'entitat.  Tot i reconèixer "les petites millores" que s'han produït, Casadó ha avisat que pot passat com amb la millora dels combois que, després d'uns mesos de satisfacció perquè des de les Terres de l'Ebre es podia viatjar amb trens nous, model 449, aquest ja han desaparegut i tots tornen a ser models vells 448. "Seguirem treballant per consolidar de forma estructural les possible millores i per mantenir la pressió perquè arribi la inversió necessària, a les línies convencionals i a la doble via", ha insistit Casadó.

Summary: Trens Dignes considera una "concessió" l'ampliació dels horaris de l'R16


TV3 dedica aquest dimarts 20 de març un programa especial de l'espai 'Sense ficció' als atemptats de Barcelona i Cambrils del 17 d'agost de l'any passat i al fenomen del terrorisme gihadista. Aquesta programació especial inclou el documental '17A: lliçons apreses?', dirigit per Montserrat Besses, i '17A: deures pendents', un programa en directe per debatre sobre el gihadisme conduït per Besses i Joan Carles Peris. El documental té l’objectiu d'analitzar i comprendre els processos, els comportaments i els patrons de conducta que es donen en els atemptats terroristes. El punt de partida és el 'No tinc por' dels atemptats de Barcelona i Cambrils. Aquest documental serà l'entremès del debat que tindrà lloc un cop acabi, un programa en directe en què es tractarà, entre altres temes, del paper de l'escola en el moment de detectar i evitar processos de radicalització. Es tracta, segons indiquen els responsables de l'espai, d'abordar les preguntes i polèmiques que els atemptats han posat damunt la taula. Entre d'altres qüestions, el programa reflexionarà sobre el paper dels mitjans de comunicació a l’hora d'informar sobre atemptats terroristes i analitzarà l'eina propagandística d'Estat Islàmic, així com la fiabilitat dels seus comunicats.

Summary: TV3 dedica un especial del 'Sense ficció' als atemptats de Barcelona i Cambrils i al terrorisme gihadista


El president d'FGC, Ricard Font, ha fet un balanç positiu del primer mes d'entrada en vigor de la Zona de Baixes Emissions (ZBE) i ha assenyalat que no hi ha hagut cap situació de col·lapse a la xarxa ferroviària d'FGC a les línies del Vallès i del Llobregat-Anoia. "Hem tingut petits increments de viatgers però encara no hem viscut cap situació difícil d'afrontar. Absoluta normalitat", ha comentat Font aquest dimarts després de l'esmorzar-col·loqui que ha protagonitzat a la seu de Foment del Treball. "És una cosa que hem d'anar veient amb el pas dels dies i com s'adapten els hàbits de les persones. Ja vam assegurar que teníem la capacitat per fer front a la proposta de la ZBE i, de moment, les dades ens avalen", ha continuat Font, que també ha avançat que l'objectiu d'FGC és que el 100% de l'energia dels trens sigui solar a partir del 2021. "Alta velocitat regional" amb connexió a França i València "Des de l'any passat tota l'energia que consumeix FGC és íntegrament verda i, enguany, un 25% d'aquesta és solar. De cara al pròxim exercici volem que tota l'energia que consumim sigui solar", ha precisat el president d'FGC. "El sol mourà els nostres trens. Seria un bon eslògan", ha afegit Font. Un altre dels reptes de futur de Ferrocarrils de la Generalitat és el de donar serveis "d'alta velocitat regional" connectant no només les quatre capitals catalanes entre elles (Girona, Tarragona, Lleida i Barcelona) sinó amb ciutats nord-catalanes i del sud de França com Perpinyà, Montpeller, Narbona o Tolosa. "La nostra voluntat és connectar la gran àrea metropolitana i Catalunya amb el món", ha reflexionat en veu alta el president d'FGC. La connexió amb València seria una altra de les assignatures pendents. "El problema i el gran repte és que no existeix ni una previsió de projecte d'alta velocitat entre Barcelona i València, i considero que és una de les que fa anys que hauria d'existir", ha lamentat Font. Sobre el tren llançadora a l'Aeroport de Barcelona, el president d'FGC ha apuntat que l'objectiu és que aquest servei permeti connectar des de Sant Andreu Comtal fins a la T1 i la T2 línies com les del Maresme, Granollers, Garraf i Vilafranca. "Això permetrà donar servei al 100% de la població", ha valorat Font. El president d'FGC també ha aplaudit l'assoliment el 2019 d'un nou rècord de puntualitat del 99,5% i ha anunciat que l'operador augmentarà la seva oferta fins a 230 milions de viatges anuals amb els projectes que té sobre la taula fins al 2030 en el conjunt de Catalunya. Laboratori 5G entre plaça Espanya i Fira Projectes com la llançadora a l'Aeroport de Barcelona, el 'tren-tram' al Camp de Tarragona, la prolongació de l'L8, les composicions dobles en la línia Llobregat-Anoia i la nova oferta de la línia del Vallès. "És la nostra principal aportació en la lluita contra el canvi climàtic", ha sentenciat Font, que també ha volgut ressaltar l'aposta per la connectivitat i el 5G per part d'FGC. En aquest sentit, Font ha recordat  que l'operador instal·larà un "laboratori" 5G en els túnels de plaça Espanya a Barcelona amb l'objectiu de millorar la connectivitat de l'usuari i de l'empresa en el seu dia a dia. "Treballem en una proposta de laboratori 5G que volem posar en marxa entre plaça Espanya i Fira Gran Via", ha manifestat el president d'FGC.  Precisament demà dimecres es farà una visita d'obres en aquest primer tram ferroviari amb connexió 5G, que forma part d'un projecte impulsat per la Mobile World Capital Barcelona, la Generalitat, FGC i Vodafone. "Entrarem en una nova dimensió de connectivitat", ha aventurat Font.  Foment reclama que FGC gestioni Rodalies Finalment, l'esmorzar col·loqui ha servit també perquè el president de Foment del Treball, Josep Sánchez Llibre, hagi explicitat la voluntat de la patronal catalana perquè FGC gestioni Rodalies. "Per així avançar en la millora d’un servei que fan servir més 410.000 usuaris al dia i que ara no dona resposta adequada a la demanda de mobilitat", ha apuntat Sánchez Llibre. "Foment té en el seu full de ruta que la Generalitat pugui assumir la gestió de Rodalies i que FGC es converteixi en un gran stakeholder", ha corroborat el president de Foment. Font ha recollit el guant i ha assegurat que "FGC està preparada per adoptar la gestió de Rodalies amb una transició acordada i de manera conjunta".  "Si el conseller ens diu que escalfem a la banda per estar preparats, ho farem", ha finalitzat el president d'FGC fent un símil futbolístic.

Summary: FGC fa un balanç positiu del primer mes de ZBE: "Hem tingut petits increments de viatgers però cap situació difícil"


El Govern estudia indemnitzar els usuaris afectats pels retards a l'R16 per sota dels 15 minuts, adaptant-los així als nous horaris provisionals de la línia. La devolució exprés dels bitllets es produeix ara per retards superiors als 15 minuts i, segons ha avançat el conseller de Territori i Sostenibilitat, Josep Rull, en una conferència a Prada aquest dijous, la conselleria treballa per ajustar-los i garantir que els usuaris puguin ser compensats. Així mateix, Rull també ha apostat per fer un "front d'acció institucional" perquè els ajuntaments s'uneixin al manifest signat al juliol pel Departament de Territori i Sostenibilitat, l'Ajuntament de Barcelona, l'Associació Catalana de Municipis de Catalunya i la Federació de Municipis de Catalunya, que exigia el traspàs de la gestió de la xarxa ferroviària i obria la via judicial contra Adif per incompliment d'inversions.

Summary: El Govern estudia indemnitzar als usuaris de l'R16 pels retards inferiors als 15 minuts dels nous horaris provisionals


L'hereu legal de Víctor Català, el seu nebot Lluís Albert, ha donat el fons personal de l'escriptora a l'Ajuntament de l'Escala (Alt Empordà). El consistori preservarà ara aquest llegat, format entre d'altres per dibuixos, pintures i primeres edicions de la seva obra. En destaca, sobretot, el primer manuscrit original de 'Solitud', la novel·la modernista per excel·lència. L'acord entre l'hereu i l'Ajuntament es complementa amb la compra, per part del consistori, de la finca del museu-arxiu del Clos del Pastor. El municipi l'adquireix per 375.000 euros, amb l'objectiu que la finca continuï acollint una part del fons personal de l'escriptora i sigui visitable. La resta del llegat de Caterina Albert es preservarà a l'arxiu històric de l'Alfolí de la Sal. L'hereu de l'escriptora ha destacat que la d'avui és una "data transcendental". Per la seva banda, l'alcalde Víctor Puga, ha subratllat que l'acord permet "donar impuls i posar encara més en valor l'obra de Víctor Català".

Summary: L'hereu de Víctor Català dona el fons de l'escriptora i el manuscrit original de 'Solitud' a l'Ajuntament de l'Escala


Segons el sindicat CCOO, el 81,9% dels joves treballen al sector serveis, un sector amb més feines temporals i precàries que provoca que la meitat de treballadors menors de 29 anys tinguin un contracte temporal, una modalitat que només tenen el 15,6% dels majors. A banda de la temporalitat, CCOO denuncia que a Catalunya hi ha 57.559 joves que treballen a jornada parcial sense voler-ho, és a dir, el 39,35%. El Dia Mundial de la Joventut, des del sindicat s'alerta que les dones joves són més protagonistes que els homes en qüestions de parcialitat involuntària, ja que són 35.778 davant els 21.781 homes. Per això, considera CCOO, els joves no poden aconseguir una ''mínima estabilitat i seguretat laboral'' que els permeti emancipar-se plenament.  A aquesta situació, el sindicat considera que cal sumar-hi l'abús de les pràctiques no laborals, els falsos autònoms i el treball submergit, uns fenòmens que situen en un 23,2% la taxa d'emancipació a Catalunya, és a dir, que només 1 de cada 5 joves aconsegueix independitzar-se.  Per això, des d'Acció Jove-Joves CCOO, es reivindiquen unes condicions laborals mínimes perquè els més joves puguin contribuir al sistema públic i viure amb dignitat, i que es garanteixi una mínima estabilitat i seguretat laboral per tal de motivar i procurar que els i les més joves puguin desenvolupar un projecte de vida a llarg termini i demanen perseguir el frau de la temporalitat ''injustificada''. A més, també aposten per les ajudes a l'habitatge i l'emancipació, com ajudes al lloguer o la creació de parcs d'habitatge públics. De la mateixa manera, reclamen desenvolupar l'Estatut del Becari per protegir el col·lectiu de mala praxi, abús, frau i explotació.  Tot i això, el sindicat celebra que l'atur s'hagi situat per sota de la barrera del 20% i que la taxa d'activitat juvenil mostri ''lleus símptomes'' de recuperació.

Summary: CCOO denuncia que els joves pateixen tres vegades més de temporalitat que els majors de 29 anys


El Consell Executiu d'aquest dimarts ha analitzat l'estratègia per fer arribar la fibra òptica a tots els municipis de més de 50 habitants el 2023 i connectar totes les capitals de comarca el 2020. L'informe titulat 'Catalunya Digital: Un territori cohesionat amb infraestructures digitals i ciutats intel·ligents' té per objectiu "fer de la connectivitat un instrument al servei del progrés", segons el Govern. Per completar el desplegament caldrà estendre 4.160 quilòmetres més de xarxa addicional en els propers tres anys. Fins avui s’ha desplegat ja 4.500 quilòmetres de fibra òptica que arriben a 254 municipis i 29 capitals de comarca. Segons el Govern, l’informe fa una radiografia de l’estat de les infraestructures digitals a Catalunya i planteja els quatre grans eixos de mesures que cal impulsar per assolir la plena connectivitat al territori català: continuar amb el desplegament de la xarxa pública de molt alta capacitat (fibra òptica) per arribar a disposar d’un punt de presència efectiu al conjunt de municipis de Catalunya; impulsar mesures per fomentar el desplegament de xarxes 5G; maximitzar l’ús del conjunt d’infraestructures mitjançant unes condicions d’accés raonables; i potenciar l’estratègia de territori intel·ligent SmartCatalonia amb estratègies d’especialització intel·ligent als municipis d’arreu del país. L'informe presentat pel departament de Polítiques Digitals i Administració Pública també inclou la voluntat del Govern de desplegar la tecnologia 5G arreu del territori amb l'objectiu que Catalunya esdevingui un "pol d’atracció i demostració tecnològica".

Summary: El Govern vol fer arribar la fibra òptica al conjunt dels municipis el 2023


La cap de llista del PSC al 28-A, Meritxell Batet, ha tornat a criticar ERC per "permetre un Govern amb retallades" en educació. En aquest sentit, ha denunciat que Catalunya és la comunitat autònoma amb les taxes universitàries més altes, que les partides per a educació han decaigut un 10% en els pressupostos entre el 2010 i 2017 i que la inversió per alumne també ha disminuït un 25%. "Les retallades en educació que ha patit aquesta comunitat autònoma no les ha patit cap altra comunitat autònoma. No ho podem permetre", ha carregat Batet des de Tarragona, on s'ha fet la fotografia amb membres de la candidatura de la demarcació. A més, ha afegit que si s'haguessin aprovat els pressupostos de l'Estat, hi hauria 71 milions d'euros per a beques d'estudiants. "Aquest serà el nostre compromís", ha garantit.

Summary: Batet torna a criticar ERC per "permetre un Govern amb retallades" en educació i garanteix més inversió si governen


El conseller de l'Interior, Miquel Buch, ha reivindicat que l'operatiu dels Mossos va evitar aquest dissabte "enfrontaments violents" entre la manifestació de Jusapol per defensar l'actuació de la policia espanyola durant l'1-O i la contramanifestació independentista. "Ahir vam aconseguir que no hi hagués mals majors amb un enfrontament que hagués pogut ser molt violent", ha defensat en una entrevista a Rac 1. Tot i així, Buch ha admès que s'han vist imatges d'algun moment en què es veuen procediments que no s'acaben d'ajustar al protocol i, per això, el departament d'Interior analitzarà aquests casos. D'altra banda, s'ha dirigit al diputat de la CUP Carles Riera, que li ha tornat a demanar la dimissió, per instar-lo a aclarir si els cupaires aposten ara per la via de la violència per assolir la independència. "Si ahir es trenca el cordó policial, el procés hagués canviat d'índole i no rebria tantes simpaties", ha advertit.

Summary: Buch defensa que els Mossos van evitar "enfrontaments violents" tot i que alguna actuació "no s'ajusta al protocol"


El president del Govern, Quim Torra, i la ministra d'Economia en funcions del govern espanyol, Nadia Calviño han coincidit en la inauguració de l'Smart City Expo World Congress, que se celebra al recinte de Gran Via de Fira de Barcelona fins al 21 de novembre. El president català i la titular d'Economia han mostrat cordialitat institucional al llarg del recorregut inaugural, que han fet plegats en bona part. La comitiva ha visitat els estands de Catalunya i d'Espanya, a més dels de l'Ajuntament de Barcelona, el de l'Àrea Metropolitana de Barcelona o el de Seat. Aquesta ha sigut la primera vegada que han coincidit després que el president català decidís no assistir als premis Carles Ferrer Salat organitzats per la patronal Foment del Treball per una disputa de protocol amb la Moncloa. Torra va negar-se a no fer la clausura i haver de parlar abans que Calviño, ministra en funcions del govern espanyol.  Durant la visita els expositors han ensenyat a les autoritats robots assistents, contenidors intel·ligents, busos autònoms i tota mena de sistemes per a millorar la qualitat de vida de les ciutats. A banda de Torra i Calviño, la comitiva ha comptat amb la presència dels consellers de Territori i Sostenibilitat, Damià Calvet i de Polítiques Digitals i Administració Pública, Jordi Puigneró; amb l'alcaldessa de Barcelona, Ada Colau, i de l'Hospitalet, Núria Marín; la delegada del govern espanyol a Catalunya, Teresa Cunillera; el secretari d'Estat per l'Avenç Digital, Francisco Polo i el president de Fira de Barcelona, Pau Relats.

Summary: Torra i Calviño coincideixen a l'Smart City Expo World Congress després de la plantada als Premis de Foment


El secretari de comunicació i portaveu adjunt de Ciutadans (C’s) al Parlament, Fernando de Páramo, ha assegurat aquest divendres que la decisió del president de la Generalitat, Carles Puigdemont, de traslladar l’acte institucional de la Diada de l’Onze de Setembre a l’esplanada del Born és "una manera de dividir els catalans" que deixa clara la “voluntat" del president de fer que la Diada "sigui un dia només per als independentistes”. "Per desgràcia, ja hi estem acostumats”, ha afegit. Fernando de Páramo ha qualificat de "la broma de l’estiu" el recurs del Partit Demòcrata Català (PDC) al Tribunal Constitucional (TC), després d'haver-se quedat sense grup propi al Congrés i al Senat. Pel dirigent de C’s, els que "diuen que s’han de desobeir les lleis i saltar-se el TC, quan els toquen la butxaca, quan perden tres milions d’euros, hi recorren”. I ha sentenciat: “No es pot ser constitucionalista i desobedient alhora”.

Summary: C’s assegura que celebrar l’acte institucional al Born “divideix els catalans” i fa de la Diada un dia "només per als independentistes"


El Govern ha ratificat aquest dimarts el Projecte de llei de contractes de serveis a les persones, un text que ja comptava amb el vistiplau del Govern i estava pendent d’aprovació pel Parlament, però que va decaure en finalitzar la legislatura i ara ha de tornar a iniciar la seva tramitació. Concretament, el Govern li va donar llum verda el passat 29 d’agost i va entrar al Registre del Parlament el 31 d’agost, amb la intenció inicial que pogués ser aprovat abans d’acabar l’any. L'Executiu considera imprescindible reprendre’n la tramitació per tal que Catalunya tingui el seu propi marc legal de regulació dels contractes que tenen especial incidència en la prestació de serveis a la ciutadania, que respecti els principis comunitaris de qualitat, continuïtat i accessibilitat.  L'Executiu destaca que l’objectiu d’aquest Projecte de llei és millorar la qualitat dels anomenats serveis a les persones -entesos com aquells que afecten directament la ciutadania quan es contractin amb empreses o entitats privades i del Tercer Sector-. Així, i d’acord amb la nova normativa, el Govern prioritzarà criteris de qualitat i excel·lència per sobre de puntuacions econòmiques a l’hora d’escollir les entitats i empreses que hauran de prestar aquest tipus de serveis.  Poden ser des de serveis d’atenció a col·lectius desfavorits, activitats d’acompanyament i lleure per a infants i joves o gent gran, serveis complementaris a l’atenció sanitària, gestió d’equipaments com casals, centres cívics, comunitaris o esportius, o serveis de restauració a hospitals, escoles i residències de gent gran, entre d’altres.  El Projecte de llei ratificat avui prohibeix la selecció de l’empresa per subhasta o adjudicació al preu més baix i, en canvi, permet que es tingui en compte la responsabilitat social corporativa de les entitats i empreses que es presentin a la contractació. També obliga les empreses i entitats a complir amb les condicions salarials i laborals dels convenis col·lectius que siguin de referència, i atorga millor puntuació a qui millori aquestes condicions, prevegi mesures d’estabilitat laboral, incorpori mesures d’igualtat de gènere, de responsabilitat ambiental, d’inserció laboral de persones amb discapacitat o siguin signatàries del Pacte Mundial de les Nacions Unides en matèria de corrupció, entre d’altres.  Una iniciativa pionera Tot això, amb un sistema estricte de control i seguiment per part de l’Administració, que pot comportar sancions i suspensions de contracte a aquelles empreses i entitats que no compleixin els requisits de qualitat establerts, entre els quals sempre hi haurà una avaluació de la satisfacció dels usuaris. En definitiva, es tracta d’una norma pionera que pretén premiar empreses especialitzades per buscar més qualitat en el servei, apostar per la innovació i alhora estableix mecanismes de seguiment i control per limitar, entre altres aspectes, la subcontractació, segons ha indicat el Govern.  Aquest Projecte de llei continua la tasca d’aplicació a Catalunya de les directives europees sobre contractació pública, iniciada amb l’aprovació del Decret llei de mesures urgents en matèria de contractació pública i en la Llei de mesures fiscals, administratives i financeres.  El text, que ja inclou les al·legacions presentades durant el tràmit d’informació pública per les entitats del Tercer Sector, les agrupacions d’empreses de prestació de serveis socials i sanitaris i els sindicats, va ser elaborat per un grup de treball coordinat per la Direcció General de Contractació Pública que en la legislatura anterior depenia del Departament d’Afers Exteriors, Relacions Institucionals i Transparència. Aquest grup de treball l’integraven experts dels diferents departaments competents en les matèries de la Generalitat de Catalunya, la Diputació i l’Ajuntament de Barcelona, i les entitats municipalistes.  D’acord amb el Decret 1/2018, de 19 de maig, de creació, denominació i determinació de l’àmbit de competències dels departaments de l‘Administració de la Generalitat, el Departament de la Vicepresidència i d’Economia i Hisenda exerceix les atribucions pròpies de l’Administració de la Generalitat en l’establiment de criteris, direcció i control de la contractació pública.

Summary: El Govern ratifica el Projecte de llei de contractes de serveis a les persones


L'estrena cinematogràfica destacada d'aquest divendres és el film de superherois 'Wonder Woman' de Patty Jenkins protagonitzat per la princesa Diana, interpretada per l'actriu Gael Gadot. El film ha tingut un gran èxit a nivell mundial. La primera aparició del personatge interpretat per Gadot, va ser al film de Zack Snyder 'Batman v Superman. El amanecer de la justícia'. En aquest context, l'editorial catalana ECC Ediciones, que publica els còmics de DC a Espanya i Llatinoamèrica, ha publicat un seguit de còmics d'aquest personatge de cara l'estrena del film. Per altra banda, la catalana 'La película de nuestra vida', d'Enrique Baró Ubach (Barcelona, 1976), arriba  a la gran pantalla després de participar a la Secció Talents del D’A Film Festival de Barcelona. Nao Albet, Francesc Garrido i Teodoro Baró Rey són els protagonistes que interpreten respectivament a un jove, un adult i un home gran que es desperten de bon matí a la seva casa d’estiu. Aquesta setmana arriba a la gran pantalla 'Wonder Woman'. En aquest film la princesa Diana haurà d'abandonar la illa paradisíaca on va ser criada quan un pilot americà té un accident a les costes de la seva illa i demana ajuda per detenir l'amenaça de la Primera Guerra Mundial. La princesa lluitarà en aquesta guerra on descobrirà els seus nous poders i el seu veritable destí. A Gadot, l'acompanyen  Chris Pine, Robin Wright, Connie Nielsen, David Thewlis, Elena Anaya, Lucy Davis i Danny Huston.  L'editorial catalana ECC Ediciones, que publica els còmics de DC en castellà, ha preparat l'arribada de la pel·lícula publicant un seguit de còmics sobre el personatge o n'ha ressaltat alguns de ja existents com per exemple els deu llibres de tapa dura sobre Wonder Woman en un col·leccionable setmanal i que segons l'editorial "és el punt de partida perfecte per a nous lectors i una de les millors etapes de la princesa amazònica"; 'La leyenda de Wonder Woman'  de Renae de Liz, que se centra en la infantesa i la joventut de Wonder Woman, i que renova el personatge de cara els lectors del segle XXI; 'All Star Comics (1941-2016): 75 años de Wonder Woman', en el qual l'editorial barcelonina repassa la carrera de la superheroïna des del seu debut als anys 40 fins les seves darreres aventures; 'Wonder Woman: ¿Quién es Wonder Woman?', d'Allan Heinberg, guionista televisiu, que forma equip creatiu amb Terry i Rachel Dodson; 'Wonder Woman: El espíritu de la verdad' del destacat guionista Paul Dini i l'incomparable dibuixant Alex Ross que relaten una història en la qual Wonder Woman descobreix quin és el seu lloc en el món; 'Wonder Woman: La verdadera amazona, nominada als premis Eisner 2017, de Jill Thompson, que indaga en els orígens de la princesa Diana, i 'Wonder Woman: Tierra uno' dels magistrals Grant Morrison, Yanick Paquette i Nathan Fairbairn.  "Un dels tres pilars de DC" L'editor de DC a ECC, Gustavo Martínez, creu que moltes de les persones que s'apropin a les sales a veure 'Wonder Woman' es preguntaran sobre el personatge i sobre qui és. "Coneixeran la història de Diana Prince, princesa de Themyscira, filla de Zeus i futura reina de l'Amazones, i obriran una porta d'entrada a tot el gran Univers DC". Martínez ha explicat a l'ACN que aquest univers té tres grans pilars i un d'ells és Wonder Woman, junt amb Batman i Superman. Aquests dos últims són molt coneguts i l'editor de DC creu que "ara per fi és el torn de Wonder Woman, possiblement el personatge femení més important del còmic d'Estats Units".  En aquest context, ha recordat que William Moulton Marston, el creador de Wonder Woman, no només va ser famós per la creació de personatge, sinó també per ser un dels inventors del polígraf, detall que es trasllada a les pàgines del còmic en forma del "llaç de la veritat" que porta el personatge. Martínez ha recalcat que les aventures de la princesa "tenen un missatge feminista molt revolucionari en la seva època, ja que el personatge va ser creat l'any 1941". 'La película de nuestra vida'  Com ha explicat la productora 'All I need is money', 'La película de nuestra vida' d'Enrique Baró Ubach hi ha teatre, gravacions casolanes reals, cançons, dansa contemporània, jocs de tir, efectes especials, una piscina, un vermut, una festa amb bombetes de colors i un concert de la Bumpy Band. La pel·lícula, "amb un pressupost de guerrilla", ha estat rodada a Mirasol (Sant Cugat) durant 10 dies de la primavera de 2014 i, a més, ha comptat amb la coreógrafa Tuixen Benet (Les Sueques) i amb figurants de Mirasol. Toby és un jove inventor i Robby és un petit robot que ha perdut els pares quan la seva nau espacial ha patit un accident. Ells són els protagonistes de 'Robby, Toby i el viatge fantàstic', que s'estrena en català. Els dos es fan inseparables i junts construeixen una fantàstica nau espacial dissenyada per buscar els pares perduts del Robby. El film 'Hermanos del viento' dels directors Gerardo Olivares i Otmar Penker explica la història del jove Lukas que es troba una petita àliga. En Lukas es cuidarà d'aquesta àliga fins que creixerà i es veurà en l'obligació de deixar-la lliure. El destí ha obligat a la cria d'àliga a separar-se de la seva mare. El protagonista viu amb aquest nou amic un paral·lelisme amb la seva pròpia vida. I és que la mare d'en Lukas mor quan ell és petit i se'n sent culpable. El drama tracta sobre l'amistat i està protagonitzada per Jean Reno, Tobias Moretti i Manuel Camacho, entre d'altres.  'La casa de la esperanza' Arriba als cinemes la pel·lícula, basada en fets reals, 'La casa de la esperanza'. L'acció se situa el setembre de 1939. El director del zoo de Varsòvia lluitarà per ajudar a salvar a centenars d'animals després de la invasió de les topes alemanyes. En Jan Zabinski (Johan Heldenbergh) i la seva dona Antonia (Jessica Chastain) arriscaran les seves vides per salvar els animals i als centenars de jueus que s'amaguen a les instal·lacions del zoo. El llargmetratge està basat en la novel·la de no ficció de la naturalista Diane Ackerman. Niki Caro dirigeix aquest drama històric.  'Maudie, el color de la vida' és el drama biogràfic basat en fets reals sobre la pintora canadenca Maud Lewis. La història comença amb la Maud Dowley (Sally Hawkins) una dona alegre que decideix allunyar-se de la seva protectora família. Començarà a treballar com a assistenta a casa de l'Everett Lewis (Ethan Lewis). El que primer és una complicada relació poc a poc es transforma en una història d'amor. I és que amb el pas del temps els pols oposats comencen a atreure's. El film és una coproducció canadenca i irlandesa. Aisling Walsh dirigeix aquest llargmetratge.  El director espanyol Víctor García León dirigeix 'Selfie'. Una comèdia en format de fals documental sobre la corrupció.  El film tracta la història d'en Bosco, fill d'un ministre imputat per corrupció, malversació de fons i blanqueig de capitals entre d'altres delictes econòmics. 'Selfie' narra la història des de que en Bosco es veu obligat a abandonar el seu luxós habitatge fins que va a demanar feina a la seu de Podem. La producció ha estat premiada al Festival de Málaga amb el premi de la crítica i la menció especial del jurat. 'Tubelight' és un drama situat l'any 1962 que explica la història de dos germans, en Laxman (Salman Khan) i en Bharat (Sohail Khan). Acostumats a viure una vida tranquil·la, el seu món es capgira quan creix la tensió a la frontera Indo-Xina. L'exèrcit recluta en Bharat i la situació a la frontera empitjora. Preocupat pel seu germà, en Laxman prendrà la decisió d'acabar com sigui amb el conflicte i aconseguir que el seu germà torni a casa. El llargmetratge bèl·lic està dirigit per Kabir Khan.

Summary: La superheroïna 'Wonder Woman' irromp als cinemes després del seu èxit mundial


La portaveu del PPC a l'Ajuntament de Girona, Concepció Veray, ha assegurat que l'elecció d'Albert Ballesta com a nou alcalde és una "falta de respecte" a la institució i als gironins. Veray ha esperat a conèixer els arguments de CiU abans de fer valoracions. Segons creu, el partit ha tractat de "tontos" els gironins quan assegura que la decisió es pren pensant en els interessos de ciutat i no de partit. "Els demano que sigui seriosos i deixin de tractar de tontos els gironins", ha manifestat. Veray també ha carregat contra ERC i la CUP perquè considera que estan criticant la jugada de CiU a l'ajuntament però, en canvi, han "aplaudit" l'elecció de Puigdemont com a president de la Generalitat. "Les coses mal fetes estan mal fetes sempre", ha declarat. El PPC ha estat la darrera força política de l'ajuntament en valorar l'elecció d'Albert Ballesta com a nou alcalde. La portaveu i única regidora al plenari, Concepció Veray, ha explicat que abans volia escoltar les explicacions que donava la candidatura de CiU per situar el número 19 com a alcalde i fer renunciar a tots els que el precedeixen a la llista. "Algunes de les explicacions que he llegit i he escoltat m'han posat els pèls de punta", ha assegurat.  Veray ha qualificat de "circ" i "espectacle lamentable" la forma com s'han dut les negociacions entre les diferents forces que integren la candidatura de CiU i considera que és una "falta de respecte" per a la institució i per als ciutadans que s'hagi situat d'alcalde una persona que ara mateix no és ni regidor.  CiU va argumentar dimecres en roda de premsa que la decisió de situar Ballesta a l'alcaldia es feia posant per endavant els interessos de la ciutat i no els de partit, ja que l'objectiu era dur a bon port el pla de govern. A més, el president local de CDC, Joan Bagué, també va assegurar que havien escollit una persona que no és a l'equip de govern per tal què els actuals regidors tinguin les mateixes oportunitats d'optar a la successió el 2019.  Aquesta explicació no convenç el PPC, que ha llençat un missatge directe a CiU. "Demano a CiU que, com a mínim, no tracti de tontos els gironins", ha dit la portaveu popular. Segons Veray, la justificació de no voler beneficiar o perjudicar cap dels regidors actuals de cara al 2019 "demostra que la decisió s'ha pres per paràmetres de partit i no pensant en els gironins".  El PPC no donarà suport a la investidura de Ballesta  En el ple d'investidura de Carles Puigdemont, la regidora del PPC es va abstenir. En canvi, en el ple de divendres ha anunciat que es votarà a sí mateixa i no facilitarà la proclamació d'Albert Ballesta. "Hem pres aquesta decisió perquè no estem d'acord amb les formes com s'ha escollit el candidat", ha assenyalat. A més, Veray ha demanat a Ballesta que "abandoni la línia independentista que havia seguit Puigdemont" i també ha tancat la porta de manera taxativa a formar part de l'aliança proposada pel PSC per desbancar CiU de l'alcaldia. "CiU va ser la llista més votada i ha de liderar l'ajuntament, la senyora Paneque (PSC) s'hauria de situar, és la quarta força a l'ajuntament i hauria de deixar de fer propostes surrealistes", ha dit.  Missatge a ERC i la CUP La portaveu del PPC també ha llençat un missatge a ERC i la CUP. Ambdues formacions van criticar durament la decisió de CiU de situar "a dit" Albert Ballesta a l'alcaldia. Veray considera que aquest procés és el mateix que s'ha fet a la Generalitat amb l'elecció de Puigdemont.  Per tant, ha demanat als dos partits que no siguin "hipòcrites" perquè en el cas de l'ajuntament ho critiquen i, en canvi, al Parlament han "aplaudit" l'elecció de Puigdemont. "Les coses mal fetes estan mal fetes sempre", ha afirmat.

Summary: Veray sobre l'elecció de Ballesta: "Demano a CiU que no tracti de tontos els gironins"


L'Audiència de Barcelona ha començat aquest dimarts el judici contra l'expresident de La Seda i quatre directius més, per haver desviat fins a 18 MEUR d'euros de l'empresa La Seda a altres empreses, amb operacions simulades. Els cinc acusats s'enfronten a 13 anys i 9 mesos de presó per quatre delictes d'estafa, apropiació indeguda, administració deslleial i un delicte continuat de falsedat documental. En la primera sessió de la vista oral, la defensa d'un dels acusats, ha demanat que s'arxivi la causa contra ell perquè no pot assistir al judici per qüestions de salut, ja que es troba ingressat a un centre hospitalari i pateix deficiències físiques però també cognitives.  El tribunal es pronunciarà aquest dimecres sobre aquesta qüestió Els fets es remunten al 2008, i en l'escrit de qualificació provisional, el fiscal atribueix als acusats diversos contractes falsos simulant la intenció de diversificar el negoci a través de préstecs entre les societats que gestionaven els diferents acusats. Les declaracions dels acusats, que ja han estat jutjats per altres causes, començaran aquest dimecres.

Summary: Comença el judici contra l'expresident de La Seda i quatre directius més per desviar 18 MEUR


L'advocat que representa el president de l'Assemblea Nacional Catalana (ANC), Jordi Sànchez, ha argumentat aquest divendres davant la sala de l'Audiència Nacional que tracta el recurs sobre l'empresonament del seu client i el del president d'Òmnium Cultural, Jordi Cuixart, que la situació política a Catalunya ha canviat, amb la declaració unilateral d'independència al Parlement i la posterior activació de l'article 155. El lletrat Jordi Pina ha explicat als mitjans que amb la nova situació política, produïda mentre Sànchez es trobava a presó "no es pot mantenir la tesi que pot realitzar determinades actuacions de reiteració delictiva".  Pina ha explicat que aquest dilluns la secció segona de l'Audiència Nacional tractarà la qüestió de competència plantejada per les defenses. Preguntat sobre si una ordre de detenció europea contra el president Puigdemont podria afectar a la causa de Cuixart i Sànchez, l'advocat ha manifesta que "espero i confio" que no afecti perquè la Fiscalia en cap moment va sol•licitar presó per risc de fuga. Al respecte també ha remarcat que els dos dirigents varen comparèixer els passats dies 6 i 16 d'octubre, sense eludir les seves obligacions.  El lletrat ha informat que la Fiscalia s'oposa a la sortida en llibertat de Sànchez i Cuixart i ha confiat en els arguments dels recursos i en el fet que la sala d'apel•lacions és una sala diferent que pot decidir "no anticipar una pena que no sabem si arribarà demà".  Sànchez es troba "íntegre, sencer i confiat"  Pina no ha volgut entrar a valorar la decisió de la jutgessa Lamela d'enviar a presó part del Govern destituït i ha dit que tot i que aquest dijous va visitar Jordi Sànchez a la presó la visita es va produir al matí i, per tant, aquesta decisió no es coneixia.  L'advocat ha explicat que ha vist Sànchez "íntegre i sencer" i amb la confiança que els arguments esgrimits prosperin i es pugui acordar aviat la seva llibertat.

Summary: Les defenses de Sànchez i Cuixart argumenten que no hi ha reiteració delictiva perquè la situació política ha canviat


La policia espanyola ha detingut a l'Aeroport de Barcelona dos membres de la coneguda 'banda del Rolex', que any rere any es trasllada a les Illes Balears atreta pel turisme d'alt nivell adquisitiu. Els pispes arrestats, de nacionalitat italiana, havien sostret el passat 18 de juliol dos rellotges d'alta gamma a Eivissa, concretament a les 16.30 hores i a les 23.30 hores. Es va presentar ràpidament denúncia i els agents van poder localitzar la motocicleta utilitzada en un dels delictes gràcies a un petit accident de trànsit. Amb la informació obtinguda es va poder fer un seguiment dels individus relacionats amb la motocicleta, detectant que havien arribat a Eivissa el 17 de juliol i marxaven el 19. També es va comprovar que feien escala a Barcelona i es va comunicar als agents de l'aeroport català, que els van interceptar i detenir abans que agafessin un vol cap a Itàlia. En el moment de l'arrest, un dels sospitosos portava posat al canell un dels rellotges d'alta gamma denunciats com a sostrets a Eivissa. El grup de la 'banda del Rolex' està integrat per quatre o més persones i té una gran mobilitat ja que es desplaça a Eivissa i a altres destinacions turístiques diverses vegades durant l'època estival, encara que roman poc temps en els llocs per cometre els seus delictes. Dins del grup, segons detalla la policia espanyola, existeix un clar repartiment de tasques ja que una persona, a principi de temporada, visita l'Illa i fixa la infraestructura del grup per triar les potencials víctimes. Un altre grup usa motocicletes tipus escúter amb les quals roben els rellotges i emprenen la fugida.  A més, disposen d'una ajuda en les proximitats del lloc d'actuació per fer la entrega del rellotge, amb la qual cosa encara que siguin interceptats per la policia no se'ls intervé cap objecte. L'operació ha estat realitzada per funcionaris del grup UDYCO de la Comissaria de Policia d'Eivissa en col·laboració amb agents de la Comissaria de l'Aeroport del Prat.

Summary: Detenen a l'Aeroport de Barcelona dos membres de la 'banda del Rolex'


La Secció Segona de l'Audiència de Tarragona jutjarà a partir de dilluns un home acusat d'un delicte d'agressió sexual i un altre de lesions lleus. Els fets van passar el 2016 entre la Bisbal del Penedès i Albinyana (Baix Penedès). Segons el fiscal, que demana 10 anys de presó per al processat, la víctima anava en una furgoneta conduïda per l'home. En un moment donat, l'acusat va aturar el vehicle i la va fer baixar per manifestar-li que volia mantenir relacions sexuals. Davant la negativa d'ella, li va propinar diversos cops forts a la cara per a evitar la seva resistència i la va agredir sexualment.

Summary: Demanen 10 anys de presó per a un home que va colpejar a la cara i va agredir sexualment una dona al Baix Penedès


El Govern ha aprovat aquest dimarts el nou pla director de salut mental i addiccions, un document que posa les bases per a l'abordatge de les malalties mentals a Catalunya i se situa, segons ha assegurat el conseller de Salut, Toni Comín, com una de les estratègies nacionals ''més avançades d'Europa'' i per tant, ''tenim la sort de ser referència''. El pla, que dissenya accions d'entre 2017 i 2019, es basa en eixos com ara enfortir la dimensió comunitària del model de salut mental, és a dir, evitar internaments i hospitalitzacions sempre que sigui possible fer un tractament ambulatori o lluitar contra l'estigma social, com un dels problemes més freqüents amb què topa el col·lectiu que acaba discriminat.  Per fer-ho possible, el pla té una visió interdepartamental, ja que es preveuen polítiques des de diversos àmbits per tal de centrar-se en la recuperació de la persona que malgrat patir una patologia crònica, pot tenir una evolució positiva i una dinàmica de recuperació. També se centra en l'enfocament als drets per pensar en el malalt mental com un ''subjecte de drets''.  El pla també desenvolupa accions per lluitar contra la discriminació social que pateix el col·lectiu pel qual cal posar recursos sanitaris i polítiques intedepartamentals'' per aconseguir un ''canvi cultural'', assegura Comín, que permeti superar aquest estigma. El pla també preveu la protecció del ''benestar emocional'' de les persones amb malalties mentals a totes les etapes del cicle vital.  Per fer possible aquest pla, s'impulsaran programes de prevenció, amb suport al programa Salut i Escola, a la població infantil i juvenil  més vulnerable, i s'implantarà a tot el territori li cartera de serveis de salut mental i addiccions en els àmbits infantil i juvenil. També s'incrementarà la capacitat assistencial dels centres de salut mental infantil i juvenil (CSMIJ) i s'implantarà el Programa d'Atenció a la Pscosi Incipient, especialment en la població d'entre 14 i 24 anys.  Es vol millorar, a banda, la cartera de serveis dels centres d'atenció i seguiment (CAS) i disminuir la variabilitat territorial, alhora que s'aposta per acabar la reconversió dels centres de dia en serveis de rehabilitació comunitària a tot el territori. També es finalitzarà el desplegament de serveis de gestió de casos a tot Catalunya, ampliat a la població adolescent. Amb aquestes mesures es vol lluitar contra l'augment de diagnòstics i consultes sobre salut mental, sobretot infantil, un creixement que Comín ha atribuït a la crisi econòmica ja que els centres de salut mental infantojuvenil són els dispositius que s'han vist més afectats perquè ''la crisi acaba descarregant la duresa sobre la part més vulnerable de la població'' i per això són famílies vulnerables i infants.  El Departament de Salut ja ha incrementat aquest 2017 un 30% el pressupost en salut mental.  Aprovada la recuperació de l'Agència de Salut Pública de Catalunya  El Govern també ha aprovat el projecte que pretén restituir l'Agència de Salut Pública de Catalunya (ASPCAT) i recuperar ''l'esperit i les funcions'' de l'organisme, que va perdre la personalitat jurídica com a ''secretaria'' el 2014.  L'acord de Govern permet que l'Agència torni a recuperar la personalitat jurídica pròpia com a organisme autònom administratiu, una condició que ha de permetre donar resposta de manera més eficaç i àgil a les crisis de salut pública tant d'àmbit nacional com internacional que es donen actualment derivades en part, de l'evolució social i tecnològica. Per això, el Govern considera que l'ASPCAT és un instrument bàsic i essencial per donar d'eficàcia, agilitat i flexibilitat la resposta davant els reptes actuals i els del futur de la salut pública.

Summary: El nou pla de salut mental vol reforçar la dimensió comunitària del tractament i lluitar contra l'estigma


Tres treballadors han quedat ferits de gravetat de aquest divendres al matí després que un  muntacàrregues s’ha desplomat des de la planta 18 de l’hotel Princesa Sofia a Barcelona, segons ha indicat l’Ajuntament de la capital catalana. Els fets s’han produït al voltant de tres quarts de vuit del matí quan els operaris carregaven material en una plataforma elevadora i aquesta ha caigut al buit, sense que no hagi arribat a caure al terra. Dos dels treballadors han quedat ferits greus, entre ells un home de 35 anys que ha estat evacuat a l’Hospital Clínic i un altre de 42 anys traslladat a la Vall d’Hebron, i un tercer operari, de 43 anys, ha patit ferides de poca gravetat i ha estat evacuat al Clínic, segons ha indicat el SEM. Fins al lloc s’hi ha desplaçat cinc ambulàncies del SEM, a més dels efectius dels Mossos d’Esquadra, la Guàrdia Urbana i els Bombers de Barcelona.

Summary: Tres ferits greus en desplomar-se un muntacàrregues des de la planta 18 de l’hotel Princesa Sofia a Barcelona


El Gastromusical de l'Escala (Alt Empordà) abaixa el teló. El propietari del Molí de l'Escala, Jordi Jacas, ha explicat que han decidit aturar la iniciativa per "reinventar-se" i emprendre "nous projectes". Jacas, que durant onze edicions ha organitzat el certamen que combina música i gastronomia, atribueix la decisió a la competència que hi ha al sector i a un format "deficitari". L'aturada també respon als "esforços" que han de dedicat a l'hotel que han obert dins del complex del restaurant i al nou espai de restauració que estrenen aquest divendres al recinte arqueològic d'Empúries. Jacas, a més, es farà càrrec de l'explotació de diversos espais destinats a esdeveniments a la zona. "Hem pensat que era un bon any per parar i decidir què fem amb la marca", insisteix Jacas.

Summary: El Molí de l'Escala deixa d'organitzar el Gastromusical per "reinventar-se" i emprendre "nous projectes"


Diu que l'actitud dels ajuntaments que no tenen web en castellà li sembla "igual d'important" que el gest de Trump amb el web de la Casa Blanca ACN Madrid.-La secretària d'Estudis i Programes del PP ha criticat aquest dimarts en una entrevista a 'Espejo Público' l'absència del castellà a webs d'ajuntaments catalans, un fet "igual d'important", ha dit, com que el president dels Estats Units, Donald Trump, hagi eliminat el castellà del web de la Casa Blanca. Levy, que considera "un error" el gest de Trump, ha lamentat que "hi hagi líders polítics que s'han queixat molt de Trump i no diuen res quan a ajuntaments de Catalunya no es tracta aquesta qüestió". Amb tot, quan la presentadora del programa, Susana Griso, li ha recordat que des de Catalunya, Euskadi i Galícia hi ha gent que es queixa que al web del Congrés dels Diputats només existeix versió en castellà o en anglès, i no en les llengües cooficials, Levy ha evitat la crítica i ha apuntat que cal "seguir treballant en aquesta cooficialitat de les llengües perquè és una riquesa del nostre patrimoni cultural i la normalització és el millor respecte a aquestes llengües".

Summary: Levy lamenta l'absència del castellà a webs d'ajuntaments i evita criticar que el Congrés només en tingui en castellà


La Conselleria d'Interior proposarà que durant l'estat d'alarma les manifestacions es puguin celebrar amb mesures sanitàries preventives com una distància de dos metres entre les persones, que vagin amb mascaretes i portin gel hidroalcohòlic, que no comparteixin pancartes ni altres elements, i que no moguin del lloc on s'ha convocat, que haurà de ser un carrer d'almenys 20 metres d'ample. El conseller d'Interior, Miquel Buch, ha explicat que l'estat d'alarma no pot laminar el dret de manifestació, però ha admès que la proposta de mesures i les comunicacions de manifestació hauran de ser autoritzades pel govern espanyol. En tot cas, ha dit que això es treballa des de setmanes abans de les manifestacions al barri de Salamanca de Madrid.  Per Buch, el dret de manifestació no es pot eradicar durant l'estat d'alarma, tot i que es poden posar algunes limitacions com les proposades per garantir la seguretat sanitària de la societat. Per això, considera que les manifestacions de Madrid no han garantit aquesta seguretat i espera que el govern espanyol accepti les propostes de la Generalitat, que els Mossos haurien de supervisar que es compleixin. Les dificultats de la policia per controlar el compliment de les mesures "no pot ser excusa" per limitar el dret de manifestació, ha dit. De fet, ha recordat que en moltes ciutats del món s'han fet manifestacions aquests dies mantenint les distàncies de seguretat i duent mascaretes, i que la Conselleria està preocupada per poder garantir aquest dret fonamental, ja que veu difícil d'explicar i d'entendre que un veí de Vielha pugui anar fins a Puigcerdà per prendre una beguda en un bar de Puigcerdà però no es pugui manifestar. Segons Buch la proposta arriba ara després de setmanes de feina dels tècnics, i per cap motiu especial: ni les manifestacions de Madrid ni les possibles mobilitzacions independentistes tallant la Meridiana o durant l'Onze de Setembre. Sobre la Diada de Catalunya ha dit que encara falten quatre mesos i que no es poden fer previsions sobre les mesures que caldrà aplicar. En tot cas, ha dit que tots els catalans tenen dret a manifestar-se estiguin a la fase de desconfinament que estiguin, i que l'única limitació d'assistència serà l'aforament del lloc triat per fer la concentració pública. Des de l'1 de maig la Conselleria no ha rebut cap petició de manifestació, després que el TSJC digués que ara mateix és potestat del Ministeri de l'Interior autoritzar les manifestacions. En aquest sentit, ha explicat que fins ara no han pogut parlar amb el Ministeri sobre les seves propostes, però esperen fer-ho en les properes hores. Aquest dissabte el comitè tècnic del Procicat es reunirà per aprovar les mesures que es proposaran al govern espanyol.

Summary: La Generalitat proposarà que les concentracions es facin en carrers amples, amb mascareta i mantenint distàncies


El festival Cruïlla Barcelona abaixa el teló amb rècord de públic. Entre divendres i aquest diumenge ha congregat 47.000 espectadors al Parc del Fòrum. L'organització considera que aquesta novena edició ha estat un èxit i assegura que "marca un abans i un després en l'evolució del certamen". Divendres van passar pel festival 22.000 persones que van poder gaudir d'una quinzena de grups, entre els quals destacaven Crystal Fighters, Damien Rice i Cat Power. Dissabte el Cruïlla va congregar 10.000 persones que van poder gaudir de grups com Robert Plant & The Sensacional Space Shifters, Alabama Shakes o Love of Lesbian. El punt final d'aquest festival l'ha posat aquest diumenge a la tarda Calexico, precedit pel concert d'Elefantes. Segons l'organització, aquesta última jornada ha estat marcada per un ambient distès i per la presència de públic de totes les edats. En els pròxims dies es posaran a la venda les entrades pel Cruïlla Barcelona 2017. Segons els responsables del Cruïlla Barcelona, aquesta novena edició "s'ha mantingut fidel a la seva heterogeneïtat i el seu compromís amb la diversió, la comoditat i el bon ambient". A més, l'organització ha volgut agrair al públic el seu afecte i el seu excel·lent comportament que ha permès fer d'aquesta, la millor edició del festival". Enguany el Cruïlla Barcelona ha presentat una bateria de novetats al recinte del Parc del Fòrum per fer més amable l'experiència del públic (zones wifi diferenciades, millores als serveis de restauració, neteja i lavabos femenins, més espais ajardinats o una nova zona 'market', entre altres), i per afavorir la comunicació entre públic i festival amb la creació d'una aplicació de mòbil. La posada en escena del festival ha tingut un nom propi, el de l'escenògraf Lluís Danés. A ell se li ha encarregat l'ambientació de la carcassa exterior de l'escenari més gran del festival. Robert Plant, Damien Rice, Chrystal Fighters, Alabama Shakes, Seeed, Cat Power, Esperanza Spalding, Bomba Stéreo, Skunk Anansie, Caléxico, Rudimental i Ana Tijoux han estat els artistes internacionals més destacats d'un cartell on, com sempre, també han brillat els artistes (i públic, un 90%) locals: Love of Lesbian, Bunbury, Fermin Muguruza, Vetusta Morla, Zoo, Adrià Puntí, Elefantes, Chambao, Ramon Mirabet, Egon Soda o Animal.

Summary: El festival Cruïlla Barcelona bat el seu rècord de públic amb 47.000 espectadors


L'aliança entre Renault, Nissan i Mitsubishi ha anunciat aquest dimecres que es repartirà zones geogràfiques d'influència i el lideratge en determinats segments del mercat i tipus de vehicle per reduir en un 40% els seus costos. La decisió implica que la francesa Renault sigui l'encarregada del negoci a Europa, cosa que no aclareix encara què passarà amb les plantes de Nissan a Barcelona i augmenta els dubtes sobre el seu futur. Nissan pretén centrar-se en el negoci a la Xina, Amèrica del Nord i el Japó, mentre que Mitsubishi liderarà l'aliança al sud-est asiàtic i Oceania. Les tres empreses preveuen que aquest sistema impliqui que prop del 50% dels models de l'Aliança siguin desenvolupats i produïts pel líder de cada zona el 2025.  L'Aliança entre Renault, Nissan i Mitsubishi ha acordat definir diferents parts del món com a "regions de referència" per a cada empresa, amb l'objectiu de ser "entre els més competitius", segons han indicat en un comunicat.  Amb cada automobilística com a referent en la seva regió, es repartiran també segments de negoci. Així, Nissan liderarà la renovació dels totcamins C-SUV a partir del 2025, els de mida mitjana (Qashqai), mentre que la renovació del segment de totcamins B a Europa, els petits, el portarà Renault (Juke, Renault Captur). Això implica que la planta de Nissan a Sunderland (Regne Unit), que produeix precisament el Qashqai i el Juke, té més bones perspectives de futur que la de Barcelona, que està amb una producció actualment molt baixa i centrada en al furgoneta elèctrica. Renault també té fàbriques a Espanya: a Palència, Valladolid i Sevilla.   I és que l'Aliança també es reparteix el desenvolupament de plataformes o nous sistemes, destinant per exemple a Nissan els vehicles autònoms. Renault liderarà les tecnologies de cotxes connectats basats en la plataforma Android i Nissan ho farà a la Xina, mentre que la francesa també es quedarà amb el negoci de l'arquitectura central del cotxe elèctric.

Summary: Renault liderarà el negoci europeu de l'aliança amb Nissan i Mitsubishi i creixen els dubtes per la planta de Barcelona


La Universitat Autònoma de Barcelona (UAB) comptarà a Lleida amb dues seus més del campus d'arqueologia i paleontologia que té distribuït pel territori català: el Campus de Coll de Nargó i el Campus del Pallars Jussà. Els Campus d'Arqueologia i Paleontologia de la UAB, a través del seu Departament de Geologia, conjuntament amb l'Institut Català de Paleontologia Miquel Crusafont, mantenen des de fa anys col·laboracions amb els ajuntaments d'Isona i Conca Dellà i de Coll de Nargó en l'àmbit de la recerca i de la docència dels estudis de Paleontologia. Aquesta col·laboració es concreta en la realització de les pràctiques de camp de paleontologia així com diverses projectes de recerca i treballs paleontològics als jaciments del Pallars Jussà i de Coll de Nargó. El director de l'Institut Català de Paleontologia Miquel Crusafont, Salvador Moyà, ha assegurat que "el campus permetrà una major interrelació entre les dues institucions i potenciarà la capacitat d'ensenyament en el camp de la paleontologia". La creació dels Campus de Paleontologia de la UAB possibilita la investigació i el desenvolupament científic i constitueixen una eina "essencial" en la formació dels estudiants. A més, són "un element dinamitzador" del patrimoni paleontològic i geològic dels municipis, tot contribuint així a promoure els diversos jaciments, el Museu de la Conca Dellà i Dinosfera com a punts de referència als Pirineus. En aquest sentit, la rectora de la UAB, Margarita Arboix, ha senyalat que "els campus ens lliguen al territori i ens hi donen presència, això lliga amb el nostre criteri de ser una universitat general". El coordinador dels campus d'arqueologia i paleontologia de la UAB, Oriol Vicente, ha afirmat que els nous campus "apropen la docència i la recerca dins el món de la paleontologia del miocè, dels darrers dinosaures de Catalunya" perquè "els nostres estudiants tindran l'oportunitat de fer pràctiques en uns jaciments únics a Europa". Així mateix, Arboix, ha apuntat que "pels nostres estudiants és vital" ja que "per un estudiant que fa Geologia i pugui trepitjar directament la realitat a les seves pràctiques i en un territori tan ric en referència a la paleontologia li dona una perspectiva diferent del que ha de ser". Amb aquests nous campus la UAB pretén contribuir a la valorització del patrimoni cultural de Catalunya amb el reconeixement com a Campus d'Arqueologia i Paleontologia de la UAB, dels treballs dels seus grups d'Arqueologia i Paleontologia en diversos jaciments del país. Les dues noves seus s'afegeixen a les set amb què ja compta el Campus d'Arqueologia i Paleontologia de la UAB: la Noguera, la Draga, el Castellot, Torre Llauder, Mines de Gavà, Vall d'en Bas i Guissona. Els actes de presentació de les dues noves seus han comptat amb la presència de la rectora de la UAB, Margarida Arboix; l'alcalde de Coll de Nargó, Martí Riera; la primera tinent d'alcalde d'Isona i Conca Dellà, Jeannine Abella; el vicerector de Recerca i de Transferència de la UAB, Armand Sánchez; el vicerector de Relacions Institucionals i Cultura de la UAB, Carlos Sánchez, i el director de l'Institut Català de Paleontologia Miquel Crusafont, Salvador Moyà.

Summary: El Campus d'Arqueologia i Paleontologia de la UAB tindrà dues noves seus a la demarcació de Lleida


L'hospital Josep Trueta de Girona està dissenyant un nou edifici annex que ha de permetre fer més operacions i tractaments contra el càncer. El nou espai que ha de servir per descongestionar els serveis quirúrgics i oncològics. Actualment, el projecte constructiu s'està redactant i contempla aixecar un recinte de 3.900 metres quadrats repartits en tres plantes. A banda, es remodelaran 2.500 metres quadrats del centre actual. Amb aquesta actuació, l'hospital gironí passarà de tenir onze quiròfans a un total de setze. El projecte també contempla incrementar les places a l'hospital de dia oncològic: De les 25 actuals es passarà a 40. Una de les novetats és que hi haurà un quiròfan híbrid per fer cirurgia poc invasiva. Aquesta inversió, que rondarà els 12 MEUR, ha de servir per retallar i complir amb les llistes d'espera del CatSalut. La fisonomia de l'hospital Josep Trueta canviarà en breu, en la seva part més propera al riu. El motiu és que està prevista la construcció d'un edifici annex que ha de permetre descongestionar dos serveis puntals: oncologia i cirurgia. Actualment, el projecte està en fase de redacció per part de PMMT, els encarregats de dissenyar el nou espai. Segons fonts del centre hospitalari, la feina "avança a bon ritme" i esperen donar-la per acabada "en els propers nou mesos". Aquesta millora del servei es faria aixecant un nou edifici de 3.900 metres quadrats i reformant-ne 2.500 ja existents. En total, 6.500 metres quadrats repartits en tres plantes que han de respondre a les necessitats dels professionals. Uns professionals que participen també del disseny del projecte aportant algunes demandes com que hi hagi quatre passadissos: un per a material brut, un d'estèril, un altre de tècnic i un darrer obert als usuaris. El projecte passa per elevar dues plantes més l'actual edifici de l'Institut Català d'Oncologia (ICO). El segon pis de moment quedarà com un espai de reserva i el tercer seria la zona destinada a l'ampliació de l'àrea quirúrgica, connectada amb les sales per operacions ja existents. La inversió que es preveu per aquesta obra ronda els 12 MEUR tal i com ja va anunciar el passat estiu el conseller destituït Toni Comín. El Bloc Quirúrgic és, juntament amb el servei d'Urgències, una de les remodelacions que el Govern preveu mentre no es desencalli la construcció d'un nou hospital Trueta. Més espai per la zona de cirurgia Amb les obres del nou Bloc Quirúrgic, el Trueta passarà a tenir cinc quiròfans més. Ara mateix, l'hospital de referència de les comarques gironines té vuit quiròfans per a cirurgia programada, dos més per a urgències i un altre per a cirurgia major ambulatòria. La inversió ha de permetre crear cinc sales d'operació més, una de les quals seria híbrida i que comptarà amb dispositius d'imatge mèdica que facin cirurgia poc invasiva, una tècnica que fan servir sobretot les especialitats cardiovascular i de neurocirurgia. Els increments també es donarien a l'Àrea de Reanimació Postquirúrgica (de nou punts a setze), la Unitat de Recepció i Recuperació Preanestèstica i Postanestèstica (URPA) passaria de nou a divuit i finalment la Unitat de Cirurgia Major Ambulatòria tindria quatre lliteres i sis butaques. Durant l'any 2016, al Trueta van fer un total de 10.715 intervencions quirúrgiques, de les quals 9.858 van ser de cirurgia major: 4.356 programades amb ingrés, 2.993 urgents i 2.509 programades ambulatòries. Més espai també per oncologia   L'hospital de dia oncològic també creixerà amb aquesta reforma, passant de les 25 places actuals a les 40. La xifra actual és "insuficient", admeten des del Trueta, si es tenen presents les recomanacions que fa el Departament de Salut.   En els últims anys, el centre ha registrat un increment progressiu de l'activitat quirúrgica oncològica. El 2016 van fer un total de 1.788 intervencions oncològiques de mitjana i alta complexitat. El 21% de les operacions que es fan al Trueta corresponen a usuaris de la seva àrea de referència com a hospital bàsic, el 69% a pacients de la resta de regió sanitària de Girona com a centre de referència i el 9% restant a pacients de fora de la regió.

Summary: L'hospital Trueta dissenya un nou edifici annex per poder fer més operacions i tractaments de càncer


La Corporació Catalana de Mitjans Audiovisuals (CCMA) ha renovat l’àrea de Comercial i Màrqueting, que dirigeix Carles Manteca, per avançar en un nou model de gestió de la publicitat i les marques, reforçar la competitivitat de TV3 i Catalunya Ràdio i potenciar-ne les sinergies. A més, la nova estructura ha d’enfortir el posicionament estratègic de la CCMA davant dels reptes actuals del sector, optimitzar els recursos a tots els nivells per millorar l’eficiència del grup, simplificar-ne la gestió organitzativa i agilitar la presa de decisions. Amb aquests objectius, la CCMA unifica la direcció de Màrqueting dels àmbits de televisió, ràdio i mitjans digitals, sota la direcció de Dani Reyes, que actualment liderava l’estratègia de màrqueting de TV3 i dels mitjans digitals de la CCMA. Així, l’àrea actual de màrqueting de Catalunya Ràdio, que fins ara dirigia Lluís Carrasco des del departament comercial i de màrqueting per al mitjà ràdio, s’integra en una sola direcció corporativa.   Amb una experiència de gairebé 20 anys a Televisió de Catalunya, Dani Reyes n’ha estat el cap de màrqueting els darrers 6 anys, responsable de la imatge de marca i la promoció dels seus canals i programes, i també de l’estratègia en màrqueting infantil, digital, relacional, de nous negocis, edicions i marxandatge. Anteriorment, havia estat cap d’autopromoció de TV3 i cap de màrqueting de l’àmbit infantil i juvenil (Super3). És Llicenciat i Màster en Administració i Direcció d’Empreses per ESADE i McGill University (Canadà), en l’especialitat de màrqueting,   D'altra banda, Neus Comellas assumeix la direcció comercial de les emissores de Catalunya Ràdio, en substitució de Lluís Carrasco, i manté la responsabilitat corporativa que tenia fins ara en l’àmbit del Desenvolupament de Negoci Publicitari. Des de la seva incorporació a la CCMA l’any 2005, Comellas ha estat directora comercial de TV3 i, posteriorment, directora comercial corporativa. Actualment era responsable de Nou Negoci i Desenvolupament Comercial. També havia estat Directora de ServeiClient i cap de planificació de mitjans a Media Planning Grup (actualment Havas Media), entre el 1990 i el 2005. És Llicenciada en Ciències de la Informació per la UAB, en l’especialització de Publicitat i RRPP, i Màster en Gestió ì Direcció d’empreses de comunicació per IESE.   Finalment cal destacar que Ramiro García ha estat nomenat nou Cap de la Delegació Comercial de la CCMA a Madrid en substitució d’Esteve Tiana, i serà responsable de la comercialització en els àmbits de televisió i digital. Fins ara, i des del 2003, García era cap de Vendes de la CCMA a Madrid, responsable de la coordinació, planificació i contractació i de la gestió de la cartera de clients. S’havia incorporat al departament comercial de Televisió de Catalunya a Madrid l’any 1995, etapa en què va ser-ne cap de vendes. Anteriorment, havia estat responsable de mitjans a Imaginaria Publicidad i executiu comercial al Grup PRISA, entre d’altres. És Llicenciat en Publicitat i Relacions Públiques per la Universitat Complutense de Madrid.

Summary: La CCMA dissenya una nova estructura per a l'àrea de Comercial i Màrqueting


L'Ajuntament d'Alcanar sol·licitarà la declaració de zona afectada per emergència de protecció civil per fer front al cost de totes les afectacions del temporal Glòria. Segons l'alcalde, Joan Roig, aquest dijous es posarà en contacte amb el Govern perquè faci la petició al govern espanyol. "No tenim prou recursos econòmics per a tornar a la normalitat. L'impacte de la tempesta ha sigut tan virulent que ha modificat tota l'orografia de la costa del nostre terme municipal. Per tant, necessitem l'ajuda de les administracions supramunicipals", ha afirmat Roig. El consistori encara està quantificant els danys i estima que la despesa econòmica per a recobrar la normalitat serà "ingent". En un comunicat, l'alcalde ha explicat que el temporal ha danyat la zona de les Cases d'Alcanar i ha modificat la línia de costa "completament". El mar ha engolit el passeig i el mur de la costa i ha cobert de pedres i còdols la carretera, el parc infantil, etc. També hi ha diversos habitatges i camins afectats. Així mateix, el port marítim necessita una actuació d'urgència, segons Roig, perquè no pot fer front a llevantades d'aquest tipus. A banda, d'aquestes greus afectacions, les conseqüències del temporal Glòria també ha provocat incidències en la xarxa de telefonia mòbil i el subministrament elèctric, interromput de forma intermitent en diverses zones de la població; inundacions a les vies públiques; desperfectes a equipaments municipals i instal·lacions esportives; arbres caiguts i pals de comunicació tombats. Des d'aquest dimarts, la Brigada Municipal d'Obres i Serveis fa tasques d'emergència, tant per obrir pas com per netejar el passeig marítim i als carrers afectats.

Summary: Alcanar sol·licitarà la declaració de zona afectada per emergència de protecció civil pel temporal Glòria


El Parlament ha aprovat aquest dijous la compareixença de la delegada del govern espanyol a Catalunya, Teresa Cunillera, i de la directora en funcions del Centre Nacional d'Intel·ligència (CNI), Paz Esteban, a la comissió d'investigació sobre els atemptats de Barcelona i Cambrils del 17-A. Són les dues citacions que havien demanat des de JxCat i ERC, i que han rebut el suport de CatECP i la CUP, mentre que Cs i el PSC-Units s'hi han oposat. La comissió també ha donat llum verda a la proposta de compareixença del cap de l'Àrea d'Estratègia i Prospectiva de la Policia Nacional, José Luis Navarro, per part de la CUP. Hi han votat a favor JxCat, ERC, CatECP i la CUP, mentre que Cs i PSC-Units ho han rebutjat. El PP no hi ha assistit.

Summary: El Parlament aprova les compareixences de Cunillera i de la directora del CNI a la comissió d'investigació del 17-A


La comissió de Presidència, Drets de Ciutadania, Participació i Seguretat de l'Ajuntament de Barcelona ha rebutjat aquest dimecres una proposició d'ERC que demanava personar-se en tots els casos de violència policials pels aldarulls després de la sentència del Tribunal Suprem. JxCat hi ha votat a favor, PSC, Cs, PP i BCN pel Canvi hi han votat en contra i els comuns s'han abstingut. El regidor Marc Serra ha argumentat que estan estudiant tots els cassos i que és precipitat pronunciar-se ara de forma general. També ha aprofitat per reivindicar la tasca de la regidoria de Drets de Ciutadania amb les càrregues policials de l'1-O.

Summary: Barcelona rebutja una iniciativa que demanava personar-se en tots els casos de violència policials pels aldarulls


L’Hospital Clínic de Barcelona ha impulsat la creació del Clínic Eye Training Center (CETC), una àrea puntera de formació en cirurgia que s’integrarà a la nova àrea quirúrgica d’Oftalmologia, al recinte de la Maternitat, al barri de Les Corts. Gràcies a la creació d’aquest espai es podrà oferir docència a professionals de països del tercer món a través del programa de cooperació Learn for Sight, que permetrà l’accés a l’oferta formativa i als recursos del Clínic a especialistes d’aquests països. L’Hospital Clínic inicia una campanya de donacions per completar el projecte, d'uns 570.000 euros, que compta amb el suport del campió de MotoGP, Marc Márquez, com a ambaixador del programa Learn for Sight, i els actors Josep Maria Pou i Queco Novell.

Summary: El Clínic demana donacions per fer una àrea de formació oftalmològica oberta a professionals del tercer món


El primer secretari del PSC, Miquel Iceta, ha recordat aquest dissabte la famosa frase que va pronunciar en una festa de la Rosa de Gavà l'any 2016, quan li va demanar a Pedro Sánchez que aguantés i els deslliurés de Rajoy. Quatre anys després i, amb una situació totalment diferent després que Sánchez hagi guanyat les eleccions diumenge passat, Iceta ha demanat ara a Mariano Rajoy que torni. "El què no sabia és que trobaríem a faltar a Mariano Rajoy. Torna Rajoy, torna, treu-nos al 'fraCasado' de davant", ha dit. En el seu discurs davant la militància a Montmeló, Iceta també ha fet un paral·lelisme amb el Brexit, i ha dit que el seu exemple suposa una ensenyança cap a Catalunya: "El referèndum no és un truc de màgia, no ho resol tot i no es juga tot a l'últim penal".

Summary: Iceta: "El què no sabia és que trobaríem a faltar a Mariano Rajoy. Torna Rajoy, torna, treu-nos al 'fraCasado' de davant"


L'Estat ha autoritzat la Generalitat a vendre l'antic hotel Panorama de Sant Feliu de Guíxols (Baix Empordà) a una societat gironina per 1,86 milions d'euros (MEUR). Situat a una punta de la badia, l'edifici és la joia de la corona de l'herència intestada dels germans Anlló. El tràmit s'ha publicat aquest divendres al BOE, perquè en aplicació del 155, corresponia al govern espanyol donar el vistiplau a l'operació. Segons recull el butlletí oficial, el comprador és la societat Gestim Assessors Financers SL, que adquirirà el Panorama per venda directa després que la subhasta de l'hotel quedés deserta. L'alcalde de Sant Feliu, Carles Motas, confia que aviat es pugui constituir "el Govern legítim" per començar a repartir els diners del llegat. De fet, Motas tenia el compromís verbal per part de Patrimoni de la Generalitat que el municipi rebria allò que s'ha ingressat fins ara, tot i que l'herència encara no s'hagi venut del tot. L'antic hotel Panorama, la joia de la corona del llegat dels germans Anlló, ja té comprador. Com ja va passar abans amb altres propietats del llegat, la Generalitat en va obrir la via de la venda directa després que la subhasta de l'edifici –que es va fer al juliol- quedés deserta. Ara, però, ha estat l'Estat qui ha donat llum verda a la compra. Ho ha fet en aplicació del 155, perquè la intervenció de la Generalitat obliga que sigui la Moncloa qui autoritzi el tràmit. Segons publica avui el BOE, un cop s'hagi completat l'operació, l'antic Panorama passarà a mans d'una societat gironina, Gestim Assessors Financers SL. Aquesta empresa ofereix serveis d'intermediació financera, es dedica a activitats d'hostaleria i espectacles i també és promotora immobiliària. Comprarà l'hotel per 1.869.000 euros; és a dir, el mateix preu amb què el Panorama va sortir a subhasta. De fet, segons recull l'autorització de l'Estat, que signa el ministre Montoro, "les condicions de la venda no poden ser inferiors a les que es van anunciar a la subhasta pública declarada deserta". L'alcalde de Sant Feliu de Guíxols, Carles Motas, assegura que el tràmit permet tancar etapes d'un procés que ja s'ha convertit en "etern" (perquè ja fa quinze anys que els germans Anlló van morir). A més, subratlla que la venda del Panorama –un edifici que fa 3.768 metres quadrats- permetrà que la ciutat sumi noves places hoteleres.  "Qui el compri l'ha de destinar a hotel, perquè aquest és l'ús que té la finca", ha concretat l'alcalde. "Caldrà fer-hi una rehabilitació a fons, però estem contents perquè sabem que, en un futur, Sant Feliu de Guíxols disposarà d'un nou establiment hoteler". Repartir l'herència Carles Motas també confia que aviat es pugui constituir "el Govern legítim" per reunir-se amb la Junta Distribuïdora d'Herències i començar a repartir allò que s'ha ingressat fins ara del llegat dels Anlló. En concret, més d'1,2 MEUR (descomptant despeses de manteniment, impostos i càrregues de les diferents finques). Tot i que encara no s'hagin venut totes les propietats, l'alcalde explica que tenia "el compromís" de Patrimoni d'engegar la distribució de l'herència. La intenció de l'Ajuntament és que allò que s'obtingui del patrimoni dels Anlló es pugui destinar a l'Asil Surís i al futur Museu Thyssen. A més, Carles Motas recorda que l'acord al qual havia arribat amb la Generalitat també comprenia destinar un dels antics hotels –en concret, el Mediterraneo- a fer-hi habitatge social. Més de quinze anys Els dos germans Anlló, Joan i Francesc, van morir l'any 2002 sense haver fet testaments ni tenir descendència. La seva herència estava formada per múltiples propietats, entre les quals hi havia nou hotels a Sant Feliu de Guíxols, diverses finques, habitatges (entre els quals, un pis a Barcelona) i aparcaments.  Com estableix la llei en aquests casos, el patrimoni dels dos ganxons va passar a mans de la Generalitat per sortir a subhasta. Els diners que se n'obtinguin s'han de destinar a projectes socials o d'interès cultural. Descomptant el Panorama, que ara ja té comprador, encara hi ha diverses finques pendents de vendre. En concret, els antics hotels Rex II, Regente i Mediterraneo (que el consistori vol destinar a pisos socials) i una casa al carrer Mossèn Jacint Verdaguer.

Summary: L'Estat autoritza la Generalitat a vendre l'antic hotel Panorama a una societat gironina per 1,86 MEUR


La presidenta del Parlament de Catalunya, Carme Forcadell, s'ha mostrat convençuda aquest dimarts que Catalunya en Comú "s'acabarà posant al costat de la democràcia" i de "la gent" i defensarà el referèndum de l'1-O. "Estaran sempre al costat de la gent, n'estic segura, perquè el referèndum és dels ciutadans, depassa els partits polítics", ha dit Forcadell en declaracions a l'ACN des de Luxemburg, on participa a l'Assemblea Parlamentària de la Francofonia (APF). Forcadell ha explicat que la persecució judicial contra la Mesa del Parlament ha despertat "molt interès" a l'APF, que s'ha "compromès a tractar-ho" en la seva propera comissió política, la primavera del 2018. "Això ja és el màxim, que en parlin, i que en parlin tots els països", ha dit la presidenta del Parlament, remarcant que la situació "ha sobtat" i que "no s'entén" que "es posin querelles per debatre".  "La Francofonia, en aquest marc de tants estats, tindrà en compte la situació a Catalunya", ha remarcat Forcadell, que va exposar a la resta de parlamentaris el cas català durant una reunió diumenge. "Tothom té clar que el dret a l'autodeterminació és un dret humà, que s'exerceix col·lectivament, i que tots els pobles hi tenen dret, siguin excolònies o tinguin una situació diferent, com va ser la del Quebec i el Canadà i és la de Catalunya", ha dit Forcadell.  La presidenta del Parlament de Catalunya ha destacat que el referèndum de l'1-O "no és absolutament de cap partit" sinó "de la gent" i per això s'ha mostrat convençuda que els comuns hi acabaran donant suport. "Es posaran al costat de la gent perquè hi ha una majoria de ciutadans que volen votar", ha recordat, tot i els posicionaments del partit en els darrers dies. Forcadell ha advertit, però, que no té "cap dubte" que l'1-O "serà vinculant". "Serà vinculant i els comuns estaran al costat del referèndum i de la democràcia", ha afegit.  Preguntada sobre una possible inhabilitació, Forcadell ha dit que no hi pensa "ni un segon". "No m'ho plantejo, no crec que m'inhabilitin, perquè en tot moment he complert amb el meu deure com a presidenta del Parlament, en tot moment he complert amb el reglament i en tot moment he defensat la llibertat d'expressió i el dret d'iniciativa dels diputats i diputades, que és el que s'ha de fer en tots els parlaments democràtics", ha dit. "No canviaré, no variaré ni un mil·límetre el complir amb el meu deure", ha remarcat.  Defensa de la diversitat lingüística i cultural Forcadell ha intervingut aquest dimarts a l'Assemblea Parlamentària de la Francofonia a Luxemburg per explicar la diversitat lingüística i cultural de Catalunya. La presidenta del Parlament ha remarcat, en francès, i davant de representants de països com Luxemburg, Bèlgica o el Quebec que els catalans ha protegit la seva llengua dels atacs en els darrers segles. "Les generacions successives han lluitat per conservar el català malgrat les temptatives d'imposar una altra llengua i una altra identitat. Perquè la identitat, el que sentim que som, no se'ns pot imposar", ha indicat.  "La nostra història ens ha fet sensibles a la llibertat i al respecte a la diversitat. Considerem cada llengua i cada cultura com una contribució preciosa a la humanitat", ha remarcat Forcadell, que ha defensat, també la integració i la cohesió social a Catalunya que s'assoleix a través de la normalització lingüística. "La diversitat és una característica de la nostra identitat col·lectiva", ha afegit la presidenta del Parlament. Forcadell ha remarcat el model d'escola catalana, que ha recordat que s'ha inspirat en el moment d'immersió del Quebec.  Durant l'assemblea de l'APF, Forcadell ha mantingut una reunió bilateral amb el president del parlament del Quebec, Jacques Chagnon, amb qui han acordat "reforçar" les relacions entre totes dues institucions. "Va ser una reunió molt agradable i molt profitosa", ha explicat Forcadell, remarcant que estan "molt interessats" en seguir els contactes tenint en compte les semblances a nivell cultural i lingüístic entre Catalunya i el Quebec. "Hi ha moltes coses que ens uneixen, a banda que ells han exercit el dret a l'autodeterminació", ha dit Forcadell.

Summary: Forcadell: "Estic segura que els comuns s'acabaran posant al costat de la democràcia"


El conseller d'Interior, Miquel Buch, ha assegurat aquest diumenge a la tarda que els Mossos d'Esquadra, els Bombers de la Generalitat i Protecció Civil seguiran al capdavant de la gestió de la seguretat i les emergències de Catalunya, al marge del coronavirus i l'aplicació de l'estat d'alarma per part del govern espanyol. Així, ha dit que els tres cossos continuaran protegint els catalans de la delinqüència, els incendis o les inclemències meteorològiques, entre altres, i ha lamentat que l'estat hagi "laminat les competències" de la Generalitat per aplicar "mesures de mínims i no de màxims".

Summary: Buch assegura que Mossos i Bombers seguiran protegint Catalunya al marge del coronavirus i l'estat d'alarma